ฟิทช์ให้F1+ หุ้นกู้5หมื่นล. ไทยพาณิชย์
ฟิทช์ให้เครดิตหุ้นกู้ระยะสั้นแบงก์ไทยพาณิชย์ F1+ ระบุแม้เศรษฐกิจซบ แต่ไม่กระทบเงินกองทุนแบงก์
18 มิ.ย. 2559

โพสต์ทูเดย์ - ฟิทช์ให้เครดิตหุ้นกู้ระยะสั้นแบงก์ไทยพาณิชย์ F1+ ระบุแม้เศรษฐกิจซบ แต่ไม่กระทบเงินกองทุนแบงก์
บริษัท ฟิทช์ เรทติ้งส์ (ประเทศไทย) ประกาศให้อันดับเครดิตภายในประเทศระยะสั้น ที่ “F1+(tha)” แก่โครงการหุ้นกู้ระยะสั้นประเภทไม่ด้อยสิทธิ ไม่มีหลักประกัน มูลค่ารวมไม่เกิน 5 หมื่นล้านบาท ของธนาคารไทยพาณิชย์ หรือ SCB (BBB+/แนวโน้มอันดับเครดิตมีเสถียรภาพ/AA (tha))
ทั้งนี้ โครงการหุ้นกู้ดังกล่าวนี้จะทดแทนโครงการหุ้นกู้ไม่ด้อยสิทธิระยะสั้นเดิมของธนาคารมูลค่า 5 หมื่นล้านบาท ซึ่งจะหมดอายุในวันที่ 13 ก.ค. 2559 หุ้นกู้ที่จะออกภายใต้โครงการนี้จะมีอายุไม่เกิน 270 วัน และจะทำการออกเป็นชุด ภายในระยะเวลา 1 ปี วัตถุประสงค์ในการออกหุ้นกู้คือเพื่อใช้ในการดำเนินกิจการทั่วไปของธนาคาร
สำหรับหุ้นกู้ดังกล่าวมีอันดับเครดิตอยู่ในระดับเดียวเครดิตภายในประเทศระยะสั้นของธนาคารที่ “F1+(tha)” ที่มีปัจจัยสนับสนุนมาจากเครือข่ายธุรกิจธนาคารครบวงจรที่แข็งแกร่งของธนาคาร และการเป็นผู้นำตลาดในผลิตภัณฑ์ทางการเงินหลายประเภท แม้สภาพเศรษฐกิจที่ยังคงซบเซา อาจกระทบต่อผลการดำเนินงานและคุณภาพสินทรัพย์ของธนาคารไทยพาณิชย์บ้าง แต่ไม่น่าจะส่งผลให้ระดับเงินกองทุนและการสำรองหนี้สูญลดลงอย่างมีนัยสำคัญ
อย่างไรก็ตาม อันดับเครดิตของหุ้นกู้ระยะสั้นดังกล่าวอาจถูกปรับลดอันดับ หากธนาคารมีผลดำเนินงาน คุณภาพสินทรัพย์และระดับหนี้สินที่แย่ลงมากและรวดเร็ว แต่ฟิทช์ไม่คาดว่าเหตุการณ์ดังกล่าวจะเกิดขึ้นในระยะสั้น